তবে এসব বিষয়ে বিএনপির মেয়র পদপ্রার্থী ও দলের কেন্দ্রীয় যুগ্ম মহাসচিব মজিবর রহমান সরোয়ার কালের কণ্ঠকে বলেন, ‘প্রশাসন আর নির্বাচন কমিশন এমন ন্যক্কারজনকভাবে আওয়ামী লীগের পক্ষে কাজ করবে, এটা চিন্তাও করতে পারিনি। জীবনে এত বাজে ভোট দেখিনি। এটা তো ভোটও বলা যায় না। ভোটের কোনো পরিবেশই ছিল না। তবু আমি করছিলাম হয়তো মানুষ কেন্দ্রে যেতে পারলে নীরব একটা বিপ্লব হতে পারে। কিন্তু মানুষকে সেই ভোটের সুযোগটাও দেওয়া হলো না। এই দেশে এখন আর ভোটের কোনো পরিবেশ রইল না।’ তিনি বলেন, ‘আমাদের কৌশল ছিল সকাল সাড়ে ৭টার মধ্যে সব এজেন্ট কেন্দ্রে আসবে, কিন্তু এর আগেই আওয়ামী লীগের কর্মীরা সব কেন্দ্র দখলে নিয়ে নেয়। ফলে আমাদের কর্মীরা প্রতিরোধের যেমন সাহস পায়নি, অনেক কেন্দ্রে আমাদের এজেন্টরাও ঢুকতে পারেনি। পুলিশও আমাদের এজেন্টদের ঢুকতে দেয়নি।’ দলকে সংঘবদ্ধ রাখার চেষ্টা বা দলের সবার সহযোগিতার বিষয়ে জানতে চাইলে তিনি বলেন, ‘কয়েকজন কাউন্সিলর প্রার্থীকে কাজে পাইনি। তাঁরা আগেই হয়তো সরকারি দলের চাপের কাছে নতি স্বীকার করে নিয়েছিলেন। বাকিরা সবাই সঙ্গেই ছিল।’